ORDE do 2 de novembro de 2011 pola que se aproban os criterios de cálculo do valor das obras e instalacións e do valor da súa depreciación e o valor dos terreos e augas da zona de servizo dos portos adscritos á Comunidade Autónoma de Galicia.
Consellería do Mar — I. Disposicións xerais — 15/12/2011

O ente público Portos de Galicia, creado pola Lei 5/1994, do 29 de novembro, e adscrito á Consellería do Mar da Xunta de Galicia, ten por obxecto o proxecto, construción, xestión e explotación dos portos adscritos á Comunidade Autónoma de Galicia.
A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu anexo 5, taxa por utilización privativa, ocupación ou aproveitamento especial do dominio público da Comunidade Autónoma de Galicia, con respecto á taxa 02, dominio público portuario, establece no número 3, que para a determinación do valor dos terreos e augas do porto, o Consello de Administración de Portos de Galicia aprobará, por proposta do seu presidente, a correspondente valoración da zona de servizo do porto, conforme o procedemento determinado no propio número 3. Esta resolución compleméntase coa que aproba os criterios de cálculos das obras e instalacións e do valor da súa depreciación.
Para a determinación dos valores dos terreos e augas dos portos xestionados polo ente público, o devandito número 3 do citado anexo 5.02 da Lei 6/2003 dispón o seguinte procedemento para a súa aprobación:
a) Elaboración polo ente público da valoración de terreos e augas do porto.
b) Información pública durante un prazo non inferior a vinte días, que será anunciada no diario oficial da Comunidade Autónoma.
c) Remisión do expediente á consellería competente en materia de portos, que solicitará un informe da consellería competente en materia de facenda, o cal deberá ser emitido nun prazo non superior a un mes.
d) A orde de aprobación da correspondente valoración será publicada no Diario Oficial de Galicia.
Portos de Galicia elaborou a proposta de valoración de terreos e augas dos portos atribuídos á súa xestión. Como resultado dos traballos efectuados, obtívose un relatorio de valores no cal se recolle o valor dos espazos portuarios ou zonas en que se divide cada un dos portos. O referido valor obtense en función dos parámetros especificados na Lei 6/2003, para o efecto de que tales valores teñan un referente de criterios de mercado.
No que respecta ao valor das obras e instalacións, a resolución establece como criterio xeral da súa fixación a taxación, coa excepción dos bens construídos a cargo do ente público Portos de Galicia cunha antigüidade de ata cinco anos, nos cales, dada a proximidade no tempo da finalización da construción e a súa vinculación con dito ente público, se establece como valor o seu custo de construción.
A depreciación do ben determínase loxicamente en función do seu valor e vida útil.
Por canto queda exposto, unha vez cumprido o iter procedemental exposto con anterioridade, e por proposta do ente público Portos de Galicia aprobada no seu Consello de Administración do 8 de xullo de 2010, oído o Consello Consultivo,
Artigo 1. Taxa por utilización privativa, ocupación ou aproveitamento especial do dominio público portuario adscrito á Comunidade Autónoma de Galicia.
De conformidade cos criterios establecidos no punto 3 da tarifa 02 do anexo 5 da Lei de taxas, apróbase a valoración dos terreos e augas da zona de servizo dos portos adscritos á Comunidade Autónoma de Galicia que se xunta como anexo.
Artigo 2. Valoración do ben obxecto de ocupación.
1. Para os efectos de aplicación da taxa por utilización privativa, ocupación ou aproveitamento especial do dominio público portuario da Comunidade Autónoma de Galicia, no caso de ocupación de obras e instalacións, o cálculo do valor das infraestruturas, superestruturas e instalacións e do valor da súa depreciación anual será realizado polo ente público Portos de Galicia no momento do outorgamento da concesión ou autorización correspondente, sobre a base de criterios de mercado.
2. O valor das infraestruturas, superestruturas e instalacións determinaranse conforme os seguintes criterios:
a) Se se trata dun ben construído a cargo de Portos de Galicia e desde a data da súa recepción non transcorreron máis de cinco anos, deberá considerarse como valor do ben o custo total de investimento coa depreciación correspondente.
b) Nos restantes casos, o valor do ben determinarase mediante taxación realizada, a criterio de Portos de Galicia, polos seus servizos técnicos ou por unha sociedade de taxación inscrita no Rexistro de Sociedades de Taxación do Banco de España. En ambos os casos tomaranse en consideración, entre outros factores, o seu estado de conservación e a súa posible obsolescencia. Este valor será aplicable durante os catro anos seguintes ao da taxación, coa depreciación correspondente.
3. A depreciación anual será o resultado de dividir o valor do ben pola súa vida útil, en anos enteiros, e será constante. No caso da alínea 1.a), a vida útil determinarase aplicando as táboas de vida útiles vixentes para os activos integrantes do inmobilizado material dos organismos públicos portuarios. No caso da alínea 1.b), a vida útil será a que se estableza na taxación.
4. No caso de prórroga da concesión ou autorización, procederase a unha nova taxación das obras e instalacións de acordo co disposto nos puntos anteriores.
Disposición derradeira. Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de novembro de 2011.